Flemming Kofod-Svendsen (KRF), 1998-12-16:
Det er jo ganske mange ændringsforslag, som vi har til behandling nu.
De fleste er stillet af finansministeren, og så er der nogle stillet af fire partier, som ikke er med i finanslovforliget.
Jeg vil nævne en hel del af dem, tage dem lidt i sådan nogle overordnede punkter.
Først til hele erhvervsområdet.
Netop når vi er klar over, at betalingsbalancen ikke har det godt, er kommet under pres, er der jo brug for en styrkelse af erhvervslivet, og der er kommet mange ændringsforslag, som vi mener er rigtige og væsentlige.
Lad mig nævne nogle af dem:
Landbruget ved vi er i en særlig vanskelig situation.
Ud over disse forslag, som også er væsentlige for landbruget, er der jo nogle, som er landbrugsrelaterede på en særlig måde.
Vi har fået et loft på 8 promille over grundskatten på produktionsjord, og vi bevarer tilskuddet til landbrugets konsulentordning.
Der er også yderligere nogle forslag, men her har jeg taget nogle af de væsentlige, som vi er meget glade for er stillet, så vi med de ændringsforslag som følge af finanslovaftalen får en langt klarere og bedre og rigtigere erhvervsprofil end den, der var lagt op til i det forslag, vi behandlede for nogle måneder siden.
Arbejdsmarkedsreformen, her er der også forslag. Sigtet er jo kort her, at ledige kommer hurtigere i arbejde.
Vi skal se det i en lidt bredere sammenhæng i morgen, men jeg synes, der er gode initiativer, rigtige initiativer.
Også hvad angår indsatsen med det rummelige arbejdsmarked, er der positive og rigtige ændringsforslag, som vi gerne vil støtte.
Så kunne jeg også her nævne en forstærket indsats i kampen mod ventelisterne, behandlingsgarantiudmøntningen og arbejdsgivernes skattefri betaling for alkoholafvænning; det er også et blokområde, som vi synes er godt og rigtigt.
Så er der hele spørgsmålet om boligstøtten, som vi nok skal se mere principielt på i morgen, men de forslag, der er stillet, er rigtige.
Det er en langsigtet målsætning, at vi får tunet boligstøtten op, så vi virkelig hjælper dem, der har brug for støtten.
Tilsvarende, når det gælder hele efterlønsområdet, mener vi, at det, der er lavet på efterlønsområdet, jo er en konsolidering af velfærdssamfundet.
Man kunne have udformet tingene anderledes, o.k., men selve sigtet bakker vi op.
Vi kunne have ønsket en lidt anden udformning, men nu handler
det om, at vi får bakket op om det, der er flertal for, så vi får en robust ordning her, hvor vi på den ene side har en mulighed for, at de, der er nedslidte, kan trække sig tilbage fra arbejdsmarkedet, men at vi samtidig har diverse tilskyndelser, så at de, der kan yde en arbejdsindsats, efter de er blevet 60 år, vil gøre det, for vi har brug for deres indsats.
Så er der et par andre områder, jeg også vil trække frem, som jeg er glad for.
Det er de øgede bevillinger til de frie skoler.
Jeg tænker specielt på højskoleområdet, men også husholdnings- og håndarbejdsområdet.
Her har vi nogle skoler, som vi mener er utrolig vigtige i det samlede skolebillede, men hvor vi må konstatere, at det eksempelvis er blevet for dyrt at tage på et længerevarende højskoleophold sammenlignet med, hvad så mange andre ting koster.
Vi er glade for, at der nu vil blive ydet en støtte til, at elevbetalingen kan nedbringes.
Så er vi utrolig glade for, at der er stillet forslag om, at vi får en pulje til en bedre abortrådgivning.
Der er her lagt op til, at vi over en flerårig periode kan udmønte 5 mio. kr. til en bedre forebyggende og rådgivende indsats.
Vi også glade for, at der er tænkt på de ændringsforslag, der er stillet om det frivillige Danmark, de organisationer, som lever af indsamlede midler, men som på grund af udhulingen af fradragsværdien for gavebrevsordningen får en kompensation.
Samtidig vil jeg også sige, at der jo på satspuljeområdet er taget initiativ til mange mindre og større væsentlige projekter, som vi er glade for. Der er forelagt en helhed her af ændringsforslag kombineret med det oprindelige finanslovforslag, som vi gerne støtter.
Det er klart, at er man med i en aftale, så stemmer man ikke for de forslag, som de, der ikke er med i aftalen, har stillet, men der er nu heller ikke så voldsomt mange, der frister os.
Der er da enkelte, hvis vi botaniserer i dem, som man isoleret set godt kunne have appetit på, men der er også adskillige forslag, f.eks. en dramatisk beskæring af ulandsbistanden fra Fremskridtspartiets og Dansk Folkepartis side, som vi selvfølgelig vil afvise.
Der er også flere andre forslag, som vi helt markant ville have afvist, og så er der altså nogle småområder, som, okay, det havde været fint, men dem stemmer vi selvfølgelig også imod i konsekvens af, at vi er forligspartnere og helt bakker op om alle de forslag, der er kommet fra regeringen.